tartuNLP/wikipedia-smugri-20251201 huggingface dataset:
Luettelo 2 000 levypalloa saavuttaneista Korisliiga-pelaajista

Tämä on luettelo 2 000 levypalloa koripallon Suomen miesten pääsarjan runkosarjassa ottaneista pelaajista. Rajan on saavuttanut vuoden 2017 loppuun mennessä 28 pelaajaa. Pudotuspeleissä 11 pelaajaa on yltänyt 500 levypalloon, kahdeksan pelaajaa 600 levypalloon, viisi pelaajaa 700 levypalloon, kolme pelaajaa 800 levypalloon, kaksi pelaajaa 900 levypalloon ja Damon Williams ainoana tuhanteen levypalloon (1 080).
Pelaajat.
 Pelaa edelleen. Päivitetty 22. toukokuuta 2018.
Torstein Raaby

Torstein Raaby (myös Råby; 6. lokakuuta 1918 Dverberg, Vesterålen, Norja – 23. maaliskuuta 1964 Alert, Nunavut, Ellesmerensaari, Kanada) oli norjalainen radisti ja tutkimusmatkailija.
Raaby oli kotoisin Pohjois-Norjasta Lofooteilta nykyisen Andøyan kunnan alueelta. Ennen toista maailmansotaa hän teki satunnaistöitä. Hän harrasti radioamatööritoimintaa, ja sen ansiosta hän meni sodan alkaessa mukaan vastarintaliikkeeseen. Hän toimi Kaivuonon alueen radistina ja välitti Englantiin tiedot, joiden perusteella taistelulaiva Tirpitz yllätettiin pienoissukellusveneiden avulla suojatussa satamassaan. Raaby käytti antennimastonaan erään saksalaisen upseerin yksityistä mastoa, eikä Gestapo onnistunut paikantamaan sitä. 
Sodan jälkeen Raaby osallistui Kon-Tikin purjehdukseen yli Tyynenmeren yhdessä Thor Heyerdahlin ja muiden miehistön jäsenten kanssa. Hänet valitsi miehistöön toinen hankkeen pääpuuhamiehistä, lämpöinsinööri Herman Watzinger. Raaby puolestaan hankki toisen radistin, oslolaisen vastarintaliikkeen veteraanin Knut Hauglandin. 
Kon-Tikin matkan jälkeen Raaby työskenteli muun muassa Jan Mayenin saarella. Hän osallistui radistina moniin tutkimusretkikuntiin. Hän kuoli sydänkohtaukseen Kanadan ilmavoimien tukikohdassa, Alertissa, Pohjoisnavalle suuntautuneella tutkimusmatkalla.
Raabystä sanottiin, että mahtavasta Kon-Tiki-purjehduksesta hän sai parantumattoman vaelluskuumeen, tutkimusmatkoista tuli hänelle elinikäinen harrastus.
Luettelo 500 syöttöä tehneistä Korisliiga-pelaajista

Tämä on luettelo 500 koriin johtanutta syöttöä Suomen miesten pääsarjan runkosarjassa antaneista pelaajista. Koripalloliitto on ylläpitänyt syöttötilastoja kaudesta 1986–1987 lähtien, joten sitä aiemmin annettuja syöttöjä ei ole mukana, ja esimerkiksi Klingan ja Leen pääsarjaurien syöttömäärät olivat todellisuudessa tilastoitua suurempia.
Petri Virtanen ylitti ensimmäisenä 1 500 annetun runkosarjasyötön rajan 19. maaliskuuta 2013, 1 600 syötön rajan 21. joulukuuta 2013, ja 1 700 syötön rajan 4. helmikuuta 2015. Damon Williams ylitti ensimmäisenä kaksi seuraavaa satarajaa ja on tilastossa ykkösenä.
Runkosarjan ja pudotuspelien syötöt yhteen laskien Teemu Rannikko nousi tilastoykköseksi tammikuussa 2018 ohi Damon Williamsin, jolla on yhteensä 2 284 syöttöä.
 Pelaa edelleen. Päivitetty 31. toukokuuta 2017.
Knut Haugland

Knut Haugland (23. syyskuuta 1917 Oslo, Norja – 25. joulukuuta 2009 Oslo, Norja) oli norjalainen radisti, upseeri, tutkimusmatkailija ja Milorg-vastarintaliikkeen veteraani.
Haugland syntyi Oslossa ja ennen toista maailmansotaa hän elätti itsensä sekalaisilla töillä. Hän oli myös radioamatööri. Harrastus vei Hauglandin mukaan natsimiehitystä vastustaneen vastarintaliikkeen toimintaan, ja hänestä tulikin Oslon alueen tärkein radisti. Gestapo ei koskaan onnistunut sieppaamaan häntä. Signaalin paikallistaminenkin onnistui tarinan mukaan vain yhden kerran. Hän pakeni Ruotsin kautta Englantiin ja sittemmin hän otti osaa muun muassa Rjukanin raskasvesisabotaasiin. Hän jäi armeijan palvelukseen sodan jälkeen ja kohosi everstiksi. 
Vuonna 1947 Hauglandista tuli Kon-Tiki-retkikunnan toinen radisti; hän sai virkavapaata täksi ajaksi. Haugland osoittautuikin hyväksi matkatoveriksi ja merimiehenä nopeaoppiseksi. Retken jälkeen Haugland osallistui moniin muihinkin tutkimusretkikuntiin. 
Armeijasta eläkkeelle jäätyään Haugland siirtyi Oslon Kon-Tiki-museon johtajaksi, jossa virassa hän toimi aina vuoteen 1990 asti. Erottuaan museonjohtajan tehtävästä Haugland vetäytyi loppuiäkseen täysin julkisuudesta.
Otto Varhia

Otto Arvid Varhia (sukunimi aikaisemmin Suomi; 17. syyskuuta 1910 Kuorevesi – 28. marraskuuta 1956 Helsinki) oli suomalainen lehtimies, mainostoimittaja, kääntäjä, runoilija ja kirjailija.
Elämä.
Varattomissa oloissa Kuorevedellä mäkitupalaisen poikana kasvanut Varhia hankki Raoul Palmgrenin mukaan nuoruudessaan omatoimisesti itselleen käännöstyössä tarvittavan ruotsin kielen taidon ja laajan yleissivistyksen.
Varhia oli mukana vuonna 1936 perustetun kirjailijaryhmä Kiilan ydinjoukossa yhdessä Elvi Sinervon, Katri Valan, Viljo Kajavan, Arvo Turtiaisen ja Jarno Pennasen kanssa. Sota-aikana Varhia työskenteli monen muun kirjailijan tavoin puolustusvoimien tiedotusosaston propagandatehtävissä. 
Sodan jälkeen 1940- ja 1950- lukujen taitteessa Varhia asettui Arvi Kivimaan mukaan asumaan kansanedustaja Mikko Ampujan varattomille työläiskirjailijoille testamenttaamaan huvilaan Helsingin Puistolaan.
Otto Varhia heittäytyi 28. marraskuuta 1956 kuorma-auton alle Vanhalla Porvoontiellä Malmin Sepänmäessä ja kuoli.
Vapaa Sana sanomalehden 29.11.1956 ilmestyneen uutisen mukaan: "hiekkalastissa oleva kuorma-auto AF-410 nousemassa edellämainittua mäkeä (Sepämäki), kun se luultavasti liukkaan kelin vaikutuksesta liukui tien sivuun iskien kirjailija Varhian katuun. Punaisen ristin sairaalassa voitiin todeta hänen jo kuolleen". 
Tilastollisen päätoimiston kuolleiden luettelossa Varhian kuolinsyyksi on merkitty liikenneonnettomuus.
McDonnell Douglas MD-12

McDonnell-Douglas MD-12 oli peruttu laajarunkoinen lentokonehanke 1990-luvun alussa. Se olisi ollut kauttaaltaan kaksikerroksinen poiketen aikakauden suurimmasta Boeing 747 -koneesta, eli rakenteellisesti Airbus A380:n kaltainen. Koneen suunnittelu aloitettiin 1992, ja sen odotettiin olevan kaupallisessa toiminnassa 1997.
Edes alustavia tilauksia koneesta ei tullut, ja koko projekti haudattiin jo ennen yhtiön päätymistä Boeingin haltuun. Myöskään Boeing ei ollut kiinnostunut suunnitelmista, koska yhtiö oli aiemmin luopunut omasta Boeing NLA -koneesta.
Kuusjoki (joki)

Kuusjoki () on pienehkö joki Varsinais-Suomessa. Entinen Kuusjoen kunta on saanut nimensä sen mukaan. Joki saa alkunsa Kuusjoella nykyisen Salon kaupungin pohjoisosissa ja se virtaa länteen. Kuusjoki yhdistyy Vaskion eteläpuolella Vaskionjokeen. Joet muodostavat yhdistyessään Halikonjoen. Kuusjoen suurin sivujoki on siihen pohjoisesta laskeva Kosken alueelta alkunsa saava Viepjoki. Joen valuma-alueesta suuri osa on savitasankoa. Kuusjoen ylittävät lähellä sen suuta seututie 224 ja Kuusjoella yhdystie 2407.
Esa Pyöriä

Esa Pyöriä (s. 24. huhtikuuta 1951 Kouvola) on suomalainen säveltäjä ja sovittaja. Pyöriä on toiminut kanttorina Kotkassa Langinkosken seurakunnassa 1980–1985 ja 1987–1990, Suomenniemellä 1985–1987 sekä Savonlinnassa vuodesta 1990–2015. Kirkon ulkosuomalaistyön turistikanttorina hän toimi Costa Blancan suomalaisessa seurakunnassa Torreviejassa kautena 2017–2018 ja Teneriffalla 2019–2020. Musiikinjohtajan tutkinnon (puhallinmusiikki) Pyöriä on suorittanut 1986.
Vuodesta 1976 alkaen Pyöriä on säveltänyt yksinlauluja, säveltänyt ja sovittanut musiikkia sekakuorolle, nais- ja mieskuoroille, lapsikuorolle, puhallinorkesterille, vaski- ja jousikvartetille, salonkiorkesterille sekä virsisovituksia sinfoniaorkesterille Oopperajuhlien jumalanpalveluksia varten.
Esa Pyöriä on säveltänyt liturgista proprium-musiikkia mm. Kirkon keskusrahastolle ja Kirkkohallitukselle, sovittanut ja toimittanut Suomen Lähetysseuralle Kauneimmat hengelliset laulut -lauluvihkon, kuorokirjan sekä orkesterisovitukset. Hän on säveltänyt joululauluja, hengellisiä lauluja kamarikuorolle, sarjoja jousikvartetille sekä teoksia eri puhallinsoittimille. Pääosan sävellystuotannosta muodostavat yksinlaulut pianon, urkujen tai soitinyhtyeen säestyksellä.
Pyöriä on säveltänyt Psalmeja ja muita Raamatun tekstejä, laulusarjoja muun muassa Eino Leinon, Erkki Lemisen, Anna-Maija Raittilan, Anna-Mari Kaskisen ja Mirjami Lähteenkorvan runoihin sekä yksittäisten runoilijoiden tekstejä kuten Uuno Kailas, Aila Meriluoto, Aaro Hellaakoski, Einari Vuorela ja Kaarlo Sarkia. 
Pyöriän sävellyksiä on palkittu useissa sävellyskilpailuissa.
Lisäksi Pyöriä on tuottanut ja sovittanut useita äänilevyjä. Hänen sävellyksiään ja sovituksiaan on kuultavissa lukuisilla äänitteellä.
Lintuinfluenssa Vol.1

Lintuinfluenssa Vol.1 on Lapinlahden Lintujen järjestyksessään kymmenes kokoelmalevy. Se sisältää yhtyeen tunnetuimmat kappaleet vuosilta 1985–1994 sekä kaksi uutta kappaletta: singlenä julkaistu "Keski-ikä on syvältä" ja "Perunatorin tyttö".
"Findance"-sivuston aikalaisarviossa Ari-Pekka Kankaanpää kiittää "Lintuinfluenssaa" onnistuneeksi kokoelmaksi: ”1983 tämä alkoi, ja toivottavasti ei vielä pitkään aikaan pääty, vaikka suomalainen huumori tuntuu elävän murrostilanteessa, jossa ei tapahdu mitään veret seisauttavaa”. Hän antaa albumille arvosanaksi yhdeksän pistettä kymmenestä.
Tahitinmonarkki

Tahitinmonarkki ("Pomarea nigra") on äärimmäisen uhanalainen Tahitilla Ranskan Polynesiassa elävä varpuslintu. Lajia tavataan vain neljässä laaksossa.
Kooltaan tahitinmonarkki on kooltaan noin 15 cm. Aikuinen lintu on väriltään kauttaaltaan musta lukuun ottamatta vaaleaa nokkaa. Nuoret yksilöt ovat vaaleampia. Tahitinmonarkin laulu on monimutkainen huilumainen melodia, kutsuääni on terävä "tik-tik-tik".
Tahitinmonarkin elinympäristöä ovat metsät 80–400 metrin korkeudessa. Ravintonaan linnut käyttävät hyönteisiä. Tahitinmonarkkikannan kooksi arvioidaan noin 40–45 yksilöä. Suurin kantaan kohdistuva uhka on elinympäristön tuhoutuminen johtuen osaksi muun muassa vieraiden kasvilajien kuten tulppaanitrumpetin ("Spathodea campanulata") leviämisestä saarelle. Lisäksi pesiä rosvoavat mustarotat ja ravinnosta kilpailevat punaperäbulbuli ("Pycnonotus cafer") ja pihamaina ("Acridotheres tristis").
Kristilliset kustantajat

Kristilliset kustantajat ry. on kristillistä kustannustoimintaa harjoittavien kustantajien yhteistyöelin, jonka tavoitteena on edistää kristillistä julkaisutoimintaa ja kristillisten kustanteiden levittämistä. Yhdistys on perustettu 1972 ja siihen kuuluu 14 jäsenkustantamoa.
Yhdistys järjestää vuosittain Vuoden kristillinen kirja -kilpailun ja Kristillisen kirjan viikon, jonka aikana kristillistä kirjallisuutta toivotaan pidettävän esillä seurakunnissa, kirjastoissa ja kirjakaupoissa.
Jäsenkustantamot.
Aikasemmin kustantajien joukkoon ovat kuuluneet myös Arkki, Aurinko Kustannus, Data Universum, GP Gospel Productions, Gracevoice, Katharos, Kirjatoimi, Raamattu Kansalle, ja Rukouskustannus.
Per-Olof Östrand

Per-Olof Östrand (13. kesäkuuta 1930 Hofors – 26. lokakuuta 1980 Skärholmen) oli ruotsalainen uimari, joka saavutti Helsingin olympialaisissa 1952 pronssia 400 metrin vapaauinnissa ajalla 4.35,2. Seuratasolla Östrand edusti Hofors AIF:ta ja IF Elfsborgia.
Jehudiel

Jehudiel lasketaan eräissä kristillisissä perinteissä yhdeksi seitsemästä arkkienkelistä. Se mainitaan muun muassa koptilaisissa papyrusliuskoissa. Nimi tarkoittaa ”hän ylistää Jumalaa”. Taiteessa Jehudielin tunnuksia ovat kultakruunu kädessä ja kolmihaarainen ruoska. Jehudielin taivaalliseksi tehtäväksi on mainittu myös taivaan kehien liikuttelu.
Enkeleitä tuotannossaan kuvannut Kuutti Lavonen on tehnyt suurikokoisen grafiikkatyön Jehudielista. Se nähdään kahdessa kohtauksessa päähenkilöpariskunnan asunnon seinällä Johanna Vuoksenmaan elokuvassa "Nousukausi" (2003).
Antti Uimaniemi

Antti Uimaniemi (s. 30. tammikuuta 1986 Kemi) on uransa lopettanut suomalainen jalkapalloilija, joka edusti viimeisimpänä Ykkösessä pelaavaa FC Honkaa. Hän oli pelipaikaltaan vasen laitapuolustaja, mutta on aiemmin urallaan pelannut myös keskikentällä. Nykyään Uimaniemi toimii Hongan reservijoukkueen fysiikkavalmentajana.
Uimaniemen muutettua Kemistä opiskelemaan Rovaniemelle hän siirtyi saman kaupungin jalkapallojoukkueeseen, tuolloin vielä Ykkösessä pelanneeseen Rovaniemen Palloseuraan. Kaudella 2007 Ykkösessä Uimaniemi pelasi erinomaisesti ja oli Kalle Rönkön ohella joukkueen ainoa pelaaja, joka pelasi kaikki ottelut alusta loppuun. Kaudeksi 2008 RoPS nousi Veikkausliigaan. Aiemmin keskikentällä pelanneesta vasenjalkaisesta Uimaniemestä kouliintui RoPSissa vasen laitapuolustaja. Myös toisella RoPS-kaudellaan Uimaniemi pelasi jokaisessa ottelussa avauskokoonpanossa.
Lokakuussa 2008 Uimaniemi solmi kaksivuotisen sopimuksen Myllykosken Pallon kanssa ja näin ollen siirtyi kaudelle 2009 MyPan pelaajistoon. Ensimmäisen liigamaalinsa Uimaniemi teki Vaasan Palloseuraa vastaan 11. syyskuuta 2009. Hän kuului MyPan runkopelaajiin kahden kauden ajan ja pelasi kahta lukuun ottamatta kaikissa liigaotteluissa. Kausilla 2011-2014 hän pelasi Vaasan Palloseurassa. Kauden 2015 Uimaniemi vietti AC Oulussa, ja sen jälkeen hän liittyi FC Hongan riveihin.
Daniel Bauer

Daniel Bauer (s. 17. lokakuuta 1982, Andernach, Rheinland-Pfalz, Saksa) on uransa lopettanut saksalainen jalkapalloilija. Hän oli pelipaikaltaan keskikenttäpelaaja.
Bauer edusti Suomessa Rovaniemen Palloseuraa. Hän tuli Rovaniemelle kaudeksi 2008, mitä ennen hän oli harjoitellut Suomessa oululaisen FC OPA:n riveissä ja pelannut Saksassa 3. Ligaa 1. FC Union Berlinin riveissä. Uutterasti kentällä töitä tekevä Bauer muodosti kaudella 2008 Mika Nurmelan kanssa RoPS:n keskikentän keskustan, tukien hyvin hyökkäyksiä ja pystyen tarvittaessa pelaamaan myös puolustajana. Urheilulehti arvioi ennen kauden 2008 alkua Bauerin Veikkausliigan kahdeksanneksi parhaaksi ulkomaalaispelaajaksi. Loukkaantumiset kuitenkin pilasivat saksalaisen kauden ja Bauer esiintyi vain yhdeksässä Veikkausliiga-ottelussa. Kauden päätteeksi hänestä tuli vapaa pelaaja.
Bauer pelasi Saksan 2. Bundesliigassa 26 ottelua Eintracht Trierin joukkueessa kausina 2002–2004.
Willy Ley

Willy Ley (2. lokakuuta 1906 – 24. kesäkuuta 1969) oli saksalais-amerikkalainen kirjailija ja avaruusintoilija, joka julkaisi monia avaruustekniikkaa ja tähtitiedettä käsitteleviä kansantajuisia teoksia englannin kielellä. Suomessa hänet muistetaan teoksesta "Avaruuden valloitus", englanninkielinen alkuteos "Conquest of Space", joka on kuvitettu Chesley Bonestellin maalauksilla.
Alkujaan Ley luki paleontologiaa, mutta innostui avaruusasioista luettuaan Hermann Oberthin teoksen planeettainvälisistä lennoista. Vuonna 1927 Ley liittyi Saksan rakettiyhdistykseen ja toimitti aktiivisesti sen lehteä "Die Raketea". Ley avusti Oberthin kanssa Fritz Langin tieteiselokuvan "Matka kuuhun" ("Frau im Mond") teossa. Rakettiyhdistys hajotettiin 1933, kun Saksan sotilaita alkoi kiinnostaa rakettitekniikka, ja he halusivat sen jäseniä armeijan palvelukseen. Willy Ley pakeni vuonna 1935 pari vuotta aiemmin valtaan nousseita natseja Yhdysvaltoihin, jossa sai kansalaisoikeudet vuonna 1944. Leytä kiinnostivat myös myyttiset eläimet, kuten merikäärme, jeti, yksisarvinen ja kyklooppi. Ley ehti nähdä avaruusajan ensimmäisen vuosikymmenen, jolloin laukaistiin ensimmäinen satelliitti ja luotaimet lensivät Kuuhun, Marsiin ja Venukseen, ja jolloin tehtiin miehitettyjä avaruuslentoja.
Ley kuoli hieman alle kuukausi ennen ensimmäistä kuulentoa.
Willy Leyn kirjoittamia kirjoja.
Osittainen luettelo teoksista, jotka ovat kokonaan tai osin Willy Leyn kirjoittamia
Disponibiliteetti

Disponibiliteetti tarkoittaa ulkoasiainhallinnon virkamiehen vapauttamista virkatehtävistä siten, että hän säilyttää palkkaetunsa ja on velvollinen olemaan käytettävissä. 
Suomen lainsäädännössä disponibiliteetti tarkoittaa virkamiehen "olemista ulkoministerin käytettävissä".
Käytännössä disponibiliteetti usein (mutta ei aina) tarkoittaa diplomaatin ”hyllyttämistä”, kun hän ei enää ole sopiva hoitamaan tehtäväänsä ulkomailla, mutta hänelle ei ole heti löydettävissä muuta tehtävää.
Gentoften kunta

Gentofte on Pääkaupunkialueella Tanskassa sijaitseva kunta. Vuoden 2020 huhtikuussa kunnassa oli 74 792 asukasta, ja sen pinta-ala oli 25,6 neliökilometriä. Kunnan keskustaajama on myös nimeltään Gentofte.
Kunta kuuluu Hovedstadsområdetin suurkaupunkialueeseen. Se muodostuu seitsemästä alueesta, jotka ovat
Charlottenlundissa toimii kunnanvaltuusto. Metallican rumpali Lars Ulrich on syntynyt Gentoftessa.
Gladsaxen kunta

Gladsaxe on Pääkaupunkialueella Tanskassa sijaitseva kunta. Vuoden 2020 alussa kunnassa oli 69 149 asukasta, ja sen pinta-ala oli 24,9 neliökilometriä. Kunnan keskustaajama on nimeltään Buddinge.
Ystävyyskunnat.
Gladaxenilla on 16 ystävyyskuntaa:
Olta Boka

Olta Boka (s. 4. marraskuuta 1991) on albanialainen laulaja. Hän edusti maataan tultuaan valituksi tuomariston pisteillä kansallisesta finaalista vuoden 2008 Eurovision laulukilpailussa balladillaan "Zemrën E lamë peng". Boka pääsi Euroviisujen loppukilpailuun, jossa sijoittui 17. sijalle. Hän otti osaa aiemmin myös maansa Idols-kilpailuun, jossa ei kuitenkaan päässyt jatkoon.
Lähteet.
Ella Gjømle

Ella Gjømle Berg (s. 29. toukokuuta 1979 Porsgrunn) on norjalainen maastohiihtäjä, joka on erikoistunut sprinttimatkoille.
Gjømle kilpaili ensimmäisen kerran aikuisten arvokisoissa Oberstdorfin MM-kilpailuissa 2005, jossa hän sijoittui sprintissä yhdeksänneksi ja 30 kilometrin kilpailussa 36:nneksi. Seuraavan kauden Torinon olympialaisissa hän sijoittui Marit Bjørgenin kanssa sprinttiviestin neloseksi, henkilökohtaisen sprintin kuudenneksi ja kolmenkympin 29:nneksi. Sapporon MM-kisoissa 2007 hän sijoittui sprintissä 21:nneksi.
Maailmancupissa Gjømle on voittanut yhden henkilökohtaisen kilpailun: perinteisen sprinttikilpailun Oberstdorfissa kaudella 2005-2006. Lisäksi hän on ollut kolme kertaa Norjan voitokkaassa viestijoukkueessa. Hän on voittanut lisäksi sprinttiviestikilpailun kauden 2006-2007 avauskilpailussa Düsseldorfissa Marit Bjørgenin parina. Viestikisat ja henkilökohtaiset kilpailut mukaan lukien hän on sijoittunut 12 kertaa palkintokorokkeelle. Hän sijoittui kaudella 2005-2006 sprintticupin toiseksi ja kokonaiscupin yhdenneksitoista.
Seuratasolla Gjømle edustaa Lyn Ski Clubia.
Silvio Cator

Silvio Cator (9. lokakuuta 1900 – 22. heinäkuuta 1952) oli haitilainen yleisurheilija, jonka päälaji oli pituushyppy. Hän on yhä maansa ainoa yleisurheilun olympiamitalisti ja maailmanennätysurheilija.
Cator osallistui olympialaisiin jo Pariisissa 1924 mutta ilman menestystä. Neljä vuotta myöhemmin Amsterdamissa 1928 hän voitti pituushypyssä olympiahopeaa. Myöhemmin samana vuonna hän hyppäsi pituushypyn maailmanennätyksen 793 cm.
Niemisen pojat ja naapurin äijä – Suutari Joonaksen iltapäivä, osa II

Niemisen pojat ja naapurin äijä – Suutari Joonaksen iltapäivä, osa II on vuonna 1971 julkaistu lastenmusiikkialbumi, joka on jatkoa "Oskari Olematon – Suutari Joonaksen iltapäivä, osa I" -albumille sekä tyylillisesti samanlaista musiikkia kuin vuonna 1970 julkaistu levy Iso mies ja keijukainen. Laulut ovat pääasiassa M.A. Nummisen sanoittamia ja säveltämiä. Levyllä esiintyvät laulajat M.A. Numminen, Rauli Badding Somerjoki, Sinikka Sokka, Tuulikki Eloranta sekä Sakari Lehtinen. Laulun "Satuja voi uskoo, joo" laulaa sekakuoro. Levyn julkaisi Love Records.
CD-julkaisu.
Albumi on julkaistu sittemmin myös CD-muodossa. Albumin kappaleita on kuultavissa myös Iso mies ja keijukainen -levyn CD-versiolla.
Täyskäsi

Täyskäsi ("California Split") on Robert Altmanin elokuva vuodelta 1974. Elokuva käsittelee peliriippuvuutta. 
Juoni.
Toimittaja Bill (George Segal) ja tyhjäntoimittaja Charlie (Elliott Gould) tutustuvat pokeripöydän ääressä, ja siitä alkaa kaveruus. He kiertävät pelipaikkoja ja pääasiassa häviävät. Bill velkaantuu ja yrittää pelaamalla saada kokoon velkarahat. Kun voittoputki alkaa, tulos on kädet täynnä rahaa. Charlie haaveilee mitä kaikkea he tekisivät. Mutta Billin olo on tyhjä, ja hän sanoo lähtevänsä kotiin. Charlie jää ihmettelemään.
Vastaanotto.
"Helsingin Sanomien" Mikael Fränti piti elokuvan tv-esityksen alla 1997 "Täyskättä" yhtenä parhaista peliaiheisista elokuvista. Se on hänestä ”kunnianhimoinen ja vakava, mutta erittäin vapautunut ja irtonainen, joskus riemastuttavakin uhkapelidraama”.
William Hogenson

William Peter ”Bill” Hogenson (26. lokakuuta 1884 Chicago – 14. lokakuuta 1965 Chicago) oli yhdysvaltalainen pikajuoksija.
Hogenson saavutti St. Louisin olympialaisista 1904 hopeaa 60 metriltä sekä pronssia 100 metriltä ja 200 metriltä.
Charles S. Dutton

Charles Stanley Dutton (s. 30. tammikuuta 1951 Baltimore, Maryland, Yhdysvallat) on yhdysvaltalainen näyttelijä ja elokuvaohjaaja. Hänen tunnetumpia töitään ovat muun muassa elokuvat "Alien 3" ja "Viime hetkellä" sekä komediasarja "Roc". Hän on näytellyt myös sarjassa "House" Eric Foremanin isää kahdessa jaksossa sekä sarjassa "Kynnys tuntemattomaan". Hän on näytellyt myös sarjassa "Ilman johtolankaa". Dutton on voittanut töistään useita palkintoja, muun muassa kolme Emmyä. Hän opiskeli draamakoulussa Yalessa.
Yksityiselämä.
Dutton oli naimisissa näyttelijä Debbi Morganin kanssa, mutta liitto päättyi eroon. Hän asuu nykyisin maatilallaan Howardin piirikunnassa Marylandissä.
Taiteilijan omakuva nuoruuden vuosilta

Taiteilijan omakuva nuoruuden vuosilta ("A Portrait of the Artist as a Young Man") on irlantilaisen kirjailijan James Joycen kirjoittama ja vuonna 1916 julkaistu kaunokirjallinen teos. 
"Taiteilijan omakuva nuoruuden vuosilta" kertoo Joycen alter egon, Stephen Dedaluksen elämästä. Dedalus esiintyy myöhemmin myös "Odysseuksessa". Kirja on viisilukuinen, ja vaikka se on myös omaelämäkerrallinen "muotokuva" nuoresta Joycesta, on se myös taiteellisesti toteutettu kaunokirjallinen teos. Kirjasta on mahdollista tunnistaa Joycen itsensä kokemuksia, mutta myös eroja todellisten ja kirjan tapahtumien välillä on. 
"Taiteilijan omakuva nuoruuden vuosilta" on rakenteeltaan ja tyyliltään helppolukuisempi kuin Joycen muut pääteokset. Julkaisuaikanaan 1916 se kuitenkin edusti poikkeuksellista kirjallisuuden suuntaa, eikä sen merkitystä täysin ymmärretty. Tyylillisesti Joyce myös käytti joitain perinteisestä realismista poikkeavia kerrontamuotoja, ja hänen aikaisemmasta elokuvakokemuksestaan saattaa johtua esimerkiksi takaumien käyttäminen.
Alex Matsonin suomennos teoksesta ilmestyi 1946. Matson uusi käännöstä, kun se julkaistiin uutena painoksena Tammen Keltaisessa kirjastossa. H. K. Riikosen mukaan korjattukin versio on "auttamattoman vanhentunut ja sisältää kömmähdyksiä esimerkiksi latinankielisten ilmausten osalta. Vuonna 2013 ilmestyi Heikki Salojärven uusi suomennos.
Keväällä isä sai siivet

Keväällä isä sai siivet on Tomi Kontion romaani, joka ilmestyi kustannusosakeyhtiö Tammen kustantamana vuonna 2000. Kirja on nuorille suunnattu romaani ja Austraasia-trilogian ensimmäinen osa. Kirja kertoo kaksosista nimeltä Tomi ja Timo Kokko, jotka asuvat Rastasharjussa. Eräänä päivänä maa alkaa täristä, taivas muuttuu punaiseksi ja heidän isälleen kasvaa siivet. Isä lentää maakuoppaan avautuneeseen taivaaseen. Kukaan ei usko kaksosia heidän kertoessaan tästä, ja jopa poliisi tuntuu epäluotettavalta.
Kontio sai romaanistaan Finlandia Junior -palkinnon ja vuonna 2001 Lasten LukuVarkaus -palkinnon. Teoksesta otettiin toinen painos vuonna 2007.
Markus Bäckman

Markus Bäckman (s. 1966) on suomalainen muusikko, ääninäyttelijä ja dubbauksien ohjaaja.
Bäckman on julkaissut muusikkona muun muassa Miesprojekti-yhtyeen kanssa samannimisen levyn (TurCd, 1994) sekä sooloalbumit "Koska ne huomaa?" (Sirppisiipi, 2003) ja "Väinön kahvilassa" (Nuolilevyt, 2012). Hän on ollut myös yhtenä solistina levyllä "Muumiperheen lauluretki", joka voitti lastenlevy-Emman vuonna 2014. Bäckman on sanoittanut runsaasti lauluja, joista tunnetuimmat ovat Petri Laaksosen esittämiä. Vuonna 2005 Katharos oy julkaisi Bäckmanin laulutekstikokoelman "Kyyhkysen poika ja janoinen sydän". Hänet tunnetaan myös "Paavo Pesusieni" -animaatiosarjan Planktonin sekä Nalle Puhin Ihaan suomenkielisinä ääninä. 
Bäckmanin sarjakuvia ja piirroksia on julkaistu useissa lehdissä. Hän tekee myös mainos- ja multimediaspiikkauksia ja on ollut promospeakerina muun muassa Radio NRJ:llä, Radio Aallossa sekä Nelosella.
Koulutukseltaan Bäckman on teologi.
John Millington Synge

Edmund John Millington Synge, John M. Synge, J. M. Synge, (16. huhtikuuta 1871 Rathfarnham, Irlanti - 24. maaliskuuta 1909 Dublin, Irlanti) oli irlantilainen näytelmäkirjailija, runoilija, kirjailija ja kansanperinteen kerääjä. Hänen tunnetuimpiin teoksiinsa kuuluu näytelmä "Länsirannan kisapoika eli vihreän saaren sankari" ("The Playboy of the Western World") vuodelta 1907.
Synge kirjoitti realistisia kansankuvauksia ja on Irlannin kirjallisuuden uudistajia. W. B Yeatsin houkuttelemana hän muutti asumaan Aransaarille ja kirjoitti sikäläistä maalaiselämää kuvaavan "The Aran Islands." Muutenkin siellä asumisaika vaikutti hänen tuotantoonsa. Hänestä tuli 1904 johtaja Dublinin Abbey-teatteriin, jolle hän kirjoitti näytelmiä. Hän käyttää niissä kansankielistä dialogia.""
Teokset.
Synge oli muun muassa James Joycen arvostamia kirjailijoita. Joyce esimerkiksi käänsi nuorena erään Syngen näytelmän italiaksi.
Pahangin sisällissota

Pahangin sisällissota käytiin vuosina 1857–1863 Pahangin sulttaanikunnassa, joka sijaitsee Malakan niemimaalla.
Sota alkoi, kun Pahangin sulttaani Bendahara Tun Ali kuoli vuonna 1857. Hänen kaksi poikaansa vaativat kumpikin kruunua itselleen, ja maassa syttyi sisällissota. Vanhin poika, Tun Mutahir sai tukea Johorin sulttaanikunnalta (Pahangin eteläpuolella) ja briteiltä, kun taas toista poikaa Wan Ahmadia tuki Trengganun sulttaanikunta (Pahangin pohjoispuolella) ja Siam. Kaikilla sisällissotaan sekaantuneilla osapuolilla oli omat tavoitteensa. Britit halusivat vähentää Siamin vaikutusvaltaa Malakan niemimaalla.
Osapuolten välinen sodankäynti oli lähinnä ryöstöretkiä ja väijytyksiä, mutta linnoitusten lähistöillä käytiin myös isompiakin taisteluita. Brittien sotalaivat löivät 1862 Siamin Wan Ahmadin avuksi lähettämät laivat. Sota päättyi pían sen jälkeen, kun Tun Mutahir kuoli vuonna 1863 ja Wan Ahmad tunnustettiin Pahangin sulttaaniksi.
Thomas McBroom

Thomas McBroom (myös Tom McBroom, s. 17. syyskuuta 1952 Kanada) on kanadalainen golfkenttäsuunnittelija. Hän perusti vuonna 1978 "Thomas McBroom Associatesin", jonka johtajana hän toimii. Hän on suunnitellut kenttiä eri puolille maailmaa, eniten Kanadaan, ja Suomeen Kytäjän kenttiä.
McBroom on naimisissa ja hänellä on kaksi lasta.
Mike Norris

Mike Norris (s. 1963) on yhdysvaltalainen elokuvanäyttelijä. Hän esiintyi muun muassa Renny Harlinin ohjaamassa elokuvassa "Jäätävä polte". Hänen isänsä Chuck Norris ja veljensä Eric Norris ovat myös elokuvanäyttelijöitä. Setä Aaron Norris on tuottaja.
Galilei ja kadonneet lelut

Galilei ja kadonneet lelut oli suomalainen Yle TV2 -kanavalla vuosina 1996–1997 esitetty 3D-animaatiografiikalla luotu televisio-ohjelma. Ohjelma oli suunnattu lapsille, joiden piti ratkaista lelukoira Galilein kanssa erilaisia tehtäviä. Ohjelmaan osallistuttiin puhelimella, ja jokaiseen ohjelmaan valittiin neljä lasta. Galilein äänenä ohjelmassa oli Jyrki Tamminen.
Myöhemmin tehtiin ohjelmaan liittyvä "Galilein tehtäväluu", jossa Galilei-koira arvuutteli televisiokatsojien kanssa erilaisia tehtäviä. Näitä esitettiin Yle TV2:n "Pikku Kakkosessa" vuosina 1998–1999 ja 2005.
Juoni.
Keltainen lelukoira Galilei ystävineen asuvat Kadonneiden lelujen saarella, jossa asuvat kaikki hylätyt lelut. Asukkaiden elämä on yleensä rauhaisaa. Heidän elämäänsä häiritsee paha ja ilkeä Velho sekä hänen apurinsa kissa Miau, joka oli alun perin myös saaren asukas, mutta Velho nappasi hänet ja taikoi apurikseen. Velhon tavoitteena on saada lisää leluja saarelta, joista hän tekisi apureitaan.
Ohjelman kulku.
Jokainen ohjelma kulki samalla kaavalla: Ohjelman alussa Galilei ystävineen viettää elämää Kadonneiden lelujen saarella, kunnes ilkeä Velho saapuu saarelle ja nappaa yhden saaren asukkaista matkalaukkuunsa. Galilei-koira ja hänen apurinsa, liikkuva peltitölkki Safka lähtevät takaa-ajoon Velhon perään. Kun Galilei ja Safka lähestyvät, Velho käyttää taikalasersädettään hidastaen heidän matkaansa. Matkan aikana ystävät kohtaavat henkilöitä, jotka antavat heille tehtäviä ratkaistavaksi, ennen kuin he pääsevät jatkamaan matkaa. Tehtäviä tulee matkan aikana neljä kappaletta ja jokainen pitää ratkaista, että matka jatkuisi. Ohjelman lopussa ystävät saavat Velhon kiinni ja kaksinkamppailun jälkeen he saavat leluystävänsä takaisin. 
Tietokonepelit.
Mediayhtiö Sansibar Oy julkaisi televisio-ohjelmaan liittyvät tietokonepelit: "Galilei ja kadonneet lelut" vuonna 1997 ja "" vuonna 2000.
Luettelo sosialistisista valtioista

Tämä on luettelo valtioista, jotka ovat tai ovat olleet sosialistisia tai tunnustavat ainakin nimellisesti sosialismin yhteiskuntajärjestelmänsä perustaksi tai tavoitteeksi.
Marxismi-leninismiä tunnustavat valtiot.
Nämä valtiot tunnetaan "sosialistisina", koska niiden valtapuolueiden nimet viittaavat sosialismiin. Nämä valtiot eivät perustuslakinsa mukaan itse katso vielä saavuttaneensa kommunismia. Valtioissa vallitsee tai vallitsi marxismi-leninismiin perustuva yksipuoluejärjestelmä, ja niissä katsotaan tai katsottiin vallitsevan työnväenluokan valta ja proletariaatin diktatuuri, jonka oli määrä johtaa vähitellen tavoitteeseen - kommunistiseen yhteiskuntaan. Pohjois-Korea ei ole virallisesti marxilais–leninistinen, vaan maan virallinen ideologia on juche-aate, jonka on kehittänyt Kim Il-Sung.
Entiset sosialistiset valtiot.
Ei-marxilais-leninistiset valtiot.
Nämä valtiot ovat omaksuneet sosialistisia vaikutteita perustuslakiinsa, mutta ne eivät tunnusta marxilais-leninististä oppia. Valtiot edustavat erilaista tapaa aikaansaada yhteiskunnallisia uudistuksia, ilman että termiä "sosialismi" käytettäisiin hallinnossa. Nimellisesti maat voivat olla sosialistisia, mutta sitä ei käytännössä harjoiteta poliittisena ideologiana. Libyassa noudatettiin maan johtajan Muammar Gaddafin laatimaan Vihreään kirjaan perustuvaa al-Jamāhīrīyah -aatetta jossa sekoittui arabialais-islamilainen sosialismi.
John Hunter (Uusi Etelä-Wales)

John Hunter (29. elokuuta 1737–13. maaliskuuta 1821) oli Royal Navyn upseeri ja kolonisaation hallintoviranomainen, joka toimi Arthur Phillipin seuraajana Australian Uuden Etelä-Walesin kuvernöörinä 1795–1800. Hän oli järjestyksessä toinen Uuden Etelä-Walesin kuvernööreistä. 
Hunter syntyi Leithissä, Skotlannissa 1737. Hänen isänsä William Hunter oli kauppalaivan kapteeni. Hänen äitinsä oli J. Drummondin tytär. Ollessaan poika, Hunter lähetettiin Lynniin elämään enonsa kanssa. Siellä, kuten myös Edinburghissa, hän sai oman aikansa klassisen koulutuksen. Hunter lähetettiin Edinburghin yliopistoon, josta hän lähti lyhyen ajan kuluttua ryhtyäkseen kapteenin palvelijaksi laivastossa. Hunter ylennettiin luutnantiksi 1780. Ensimmäisen laivaston valmistelujen aikaan Hunterista tehtiin "HMS Siriuksen" kakkosmies. Aluksen kapteeni oli uudesta siirtomaasta, Uudesta Etelä-Walesista, vastuussa oleva Arthur Phillip. 
Hunter johti Parramatta Riverin tutkimusretkeä vuoden 1788 alussa. Retki oli merkittävä, sillä 5. helmikuuta 1788 tapahtunut yhteydenotto Wangal-klaaniin saattoi olla ensimmäinen yhteydenotto brittiläisten ja maan alkuperäisten asukkaiden välillä. Hunter palasi Englantiin 1792, mutta Arthur Plillipin erottua kuvernöörin tehtävistään Uudessa Etelä-Walesissa heinäkuussa 1793, haki Hunter vapautunutta asemaa itselleen. Hunter nimitettiin Uuden Etelä-Walesin uudeksi kuvernööriksi tammikuussa 1794, mutta useiden viivästysten vuoksi hän ei päässyt purjehtimaan ennen helmikuuta 1795. Hunter matkusti HMS Reliancella ja saapui Sydneyyn 7. syyskuuta 1795.
The Royal and Ancient Golf Club of St Andrews

The Royal and Ancient Golf Club of St Andrews (lyh. The R&amp;A) on maailman kolmanneksi vanhin golfklubi, joka toimii St Andrewsin kaupungissa Skotlannissa.
Klubi perustettiin vuonna 1754 nimellä Society of St Andrews Golfers, mutta nimi muuttui vuonna 1834 The Royal and Ancient Golf Club of St Andrewsiksi.
St Andrewsissa on yhteensä seitsemän kenttää, joista vanhin, "The Old Course" on yksi maailman kuuluisimmista kentistä. Se on myös ollut useasti British Openin pelipaikkana. Old Coursen väylällä 17 sijaitsee maailman kuuluisin hiekkaeste; "The Roadhole Bunker". Monet turistit haluavat ottaa kuvia itsestään ja seurastaan Roadhole Bunkerissa.
Skruf Snus

Skruf Snus AB on brittiläisen Imperial Brandsin omistama ruotsalainen nuuskanvalmistaja.
Skruf Snus AB:n perustivat Jonas Engwall ja Adam Gillberg vuonna 2002. Skruf lanseerattiin Norjassa vuonna 2004 ja merkki nosti siellä markkinaosuutensa nopeasti neljään prosenttiin. Imperial Tobacco (nyk. Imperial Brands) laajentui nuuskamarkkinoille vuonna 2005 ostamalla osuuden Skruf Snus AB:sta. Heinäkuussa 2008 Imperial Tobacco ilmoitti lunastavansa loputkin Skrufin osakkeista.
Alun perin vain "Skruf"-tuotemerkin alla valmistettujen tuotteiden (esim. Skruf Xtra Stark, Skruf Stark White) lisäksi yhtiö lanseerasi vuonna 2006 halvemman hintaluokan "Knox" -nuuskatuotteet.
Ihmisiä kuolee!

Ihmisiä kuolee! on Rytmihäiriön vuonna 1990 julkaistu toinen EP-levy. "Ihmisiä kuolee!" oli kaikkien aikojen ensimmäinen Spinefarm Recordsin julkaisema äänite. Levy on musiikillisesti nopeatempoista, raskasta ja aggressiivista hardcore punkia. Ihmisiä kuolee!-EP julkaistiin alun perin vain vinyylinä, mutta kappaleet on julkaistu CD-muodossa vuonna 2003 ilmestyneellä kokoelmalevyllä "Surman vuodet".
Levyn nimikappale ”Ihmisiä kuolee!” julkaistiin uudelleenäänitettynä versiona Rytmihäiriön vuonna 1991 ilmestyneellä debyyttialbumilla "Surman siipien havinaa". 
Kappaleet.
Kaikki kappaleet säveltänyt, sanoittanut ja sovittanut Rytmihäiriö.
Cold Lake (albumi)

Cold Lake on Celtic Frostin vuonna 1988 julkaisema albumi. Sitä on yleisesti pidetty yhtyeen huonoimpana julkaisuna. Cold Lake on tyyliltään lähempänä glam- ja heavy metalia toisin kuin Celtic Frostin aikaisemmat levyt. Yhtyeen keulahahmo Tom G. Warrior on useaan otteeseen sanonut häpeävänsä albumia, ja se onkin ainoa yhtyeen levy, josta ei ole tehty uudelleenjulkaisua.
Clavius (Kuun kraatteri)

Clavius on eräs Kuun suurimpia kraattereita ja toiseksi suurin Maahan näkyvä Kuun kraatteri. Kraatterin läpimitta on 230,77 km ja syvyys 3,5 km.
Se sijaitsee Kuussa hyvin etelässä. Clavius on osin uudempien, pienempien kraatterien rikkoma. Kraatteri näkyy sopivissa oloissa puolikuun pykälänä paljain silminkin.
Kraatteri on nimetty jesuiittapappi Christopher Claviuksen mukaan.
Gerald McClellan

Gerald McClellan, The G-Man (s. 23. lokakuuta 1967 Freeport, Illinois), on yhdysvaltalainen entinen nyrkkeilijä. Hän oli alemman keskisarjan maailmanmestari. McClellanin tilastot ammattilaisena ovat 31 voittoa (29 KO), ja 3 tappioa.
Nyrkkeilyura.
McClellan ryhtyi ammattinyrkkeilijäksi vuonna 1988. Emanuel Stewardin valmennuksessa hän voitti WBO-liiton keskisarjan maailmanmestaruuden tyrmäämällä John Mugabin ensimmäisessä erässä. WBC-liiton mestaruuden hän voitti tyrmäämällä Julian Jacksonin viidessä erässä vuonna 1993. Hän puolusti WBC-titteliä kolme kertaa.
Kamppailu Bennin kanssa.
Jonkin ajan kuluttua McClellan siirtyi painoluokkaa ylemmäs ylempään keskisarjaan. Siellä hän kohtasi hallitsevan mestarin Nigel Bennin Lontoossa helmikuussa 1995. Benn tuinnettiin nimellä "Dark Destroyer", eli tumma tuhoaja. Ennen kamppailun alkua McClellan oli yleisön ehdoton suosikki 4 - 1 kertoimilla. Nigel Benniä ei väheksytty: Hän oli McClellania kolme vuotta vanhempi, mutta hän oli ehtinyt käydä urallaan useita rajuja kamppailuja, ja hänestä alkoi näkyä merkkejä ikääntymisestä. McClellaniakaan ei väheksytty, sillä hän oli tyrmännyt 14 vastustajaansa, joista 10 oli tullut ensimmäisen erän aikana. 
Benn tunnettiin myös siitä, että hän käytti likaisia otteita kehässä.
McClellan iski Bennin puolittain ulos ensimmäisessä erässä. Bennillä kesti 9½ sekuntia päästä ylös, niin hurja oli McClellanin iskuvoima. Taistelu jatkui, mutta sillä oli surullinen loppu. McClellan kaatoi Bennin uudestaan 9. erässä. 10. erässä Benn iski McClellania monta kertaa ilman, että tämä vastasi iskuihin mitenkään. Kohta McCellan kaatui tajuttomana maahan. Tuomari ei tajunnut tilanteen vakavuutta, vaan laski McClellanille lukua kymmeneen. Vasta tämän jälkeen, kun McClellan ei virvonnut,hänet vietiin kulmaukseensa. Kulmauksessa hänelle annettiin ensiapua, ja ambulanssi vei hänet sairaalaan. Sairaalassa hänen aivoistaan poistettiin leikkauksessa verihyytymä. Mclellan vajosi myös koomaan ottelun jälkeen. Myös hänen lähimuistinsa on erittäin heikko. Hänen kuulonsa on heikentynyt, eikä hän tule ikinä kävelemään.
Tuomarin toiminta herätti ihmetystä ottelun aikana. Jo ensimmäisessä erässä nähtiin merkkejä siitä, kuin hän ei olisi ollut puolueeton. Hän antoi sidontatilanteista lähes aina varoituksen McClellanille. 
Myös Nigel Benn pyörtyi matkalla kehästä pukuhuoneeseen. Hän pystyi jatkamaan uraansa, ja hän on tänäpäivänä terve.
Ottelun jälkeen.
McClellan vietiin kiireesti leikkaukseen, jossa hänen aivoistaan poistettiin verihyytymä. Hän oli koomassa noin viikon ajan. Hänelle tuli vakava aivovamma, ja hän sokeutui pysyvästi. Nykyään McClellan kykenee kävelemään, mutta hänen näkönsä ei ole vieläkään palautunut.
Roy Jones Junior on perustanut säätiön, joka kerää McClellanille rahaa, jotta hän selviytyisi yhdessä vaimonsa, Lisa McClellanin kanssa jokapäiväisestä elämästä.
Tsiolkovski (Kuun kraatteri)

Tsiolkovski on venäläisen rakettitekniikan teoreetikon Konstantin Tsiolkovskin mukaan nimetty kraatteri kuun maahan näkymättömällä puolella. Kraatterin tumma pohjan osa on törmäyksen jälkeen kuun sisuksista virrannutta laava, joka on jähmettynyt basalttimaiseksi kiveksi. Se on samanlaista kuin kuun "meret". Tumma alue ympäröi selvää keskushuippua, jollainen on syntynyt törmäyksen vastavaikutuksena tämän kokoluokan suureen kraatteriin. Tämän selvästi erottuvan kraatterin löysivät venäläiset Luna 3 -kuuluotaimen kuvista. Kraatterin läpimitta on 180 km, ja koordinaatit 20.4° S, 129.1° E.
Aiheesta muualla.
Kuun topografinen kartta Lunar and Planeraty Institute:ssa näyttää kraatterin neljällä sivullaan:
Andit (kansa)

Andit (andiksi къӀваннал, ) on pieni etninen ryhmä Botlihin piirissä Dagestanin länsiosan vuoristoalueella. Andit puhuvat dagestanilaisten kielikunnan avaarilaiskielten andilaiseen ryhmään kuuluvaa andin kieltä. Venäjällä oli vuoden 2002 väestönlaskennan mukaan 21 808 andia, joista 21 711 asui Dagestanissa.
Andilaiskyliä on kaikkiaan yhdeksän: Andi, Gunha, Gagatl, Rikvani, Tšakhno, Zilo, Munib ja Kvanhidatl, ja ne kaikki kuuluvat Botlihin piiriin. Suurimmat kylät ovat Andi ja Gagatl, joissa on yli 1 000 kotitaloutta. Kylien lisäksi andeja asuu myös haja-asutuksissa kyliä ympäröivillä alueilla. Andien naapureina asuu pohjoisessa ja idässä avaareja, kaakossa karataita, etelässä bagvaleja, lännessä godoberejä ja koillisessa botlihejä. 
Historia.
Andit polveutuvat ilmeisesti avaareista monien muiden alueen kansojen tapaan. Avaarit valloittivat. Avaariit menettivät lopulta maansa 700-luvulla maahan hyökänneille arabeille, joita seurasivat mongolit 1100–1200-luvuilla. 1300–1600-luvuilla alueella taistelivat turkkilaiset ja persialaiset. 1700-luvulla alkoi Venäjän keisarikunnan laajentuminen alueelle ja 1800-luvun loppuun mennessä he olivat valloittaneet koko Kaukasuksen alueen. Andien asuinalue liitettiin Venäjään virallisesti vuonna 1806, mutta vahvaa hallintoa alueella ei ollut ennen 1870-lukua. 
1900-luvulla Kaukasiassa syntyi kahdenlaisia separatistisia liikkeitä, nationalistisia ja uskonnollisia. Andit tukivat etenkin avaarien ja georgialaisten itsenäisyyspyrkimyksiä, mutta heillä itsellään ei varsinaisia itsenäisyyspyrkimyksiä ollut. Lukuisat kapinat neuvostovaltaa vastaan kylvivät tuhoa alueelle 1920–30-luvuilla. Andien kouluopetuksessa käytettiin aluksi opetuskielenä avaaria, mutta se vaihdettiin pian venäjään.
Nykypäivä.
Perinteiset andikylät ovat omaksuneet "länsimaisen" kulttuurin varsin nopeasti. Kuitenkin esimerkiksi perinteiset kansallispuvut ovat vielä laajalti käytössä. Vanhempi sukupolvi on pitänyt kulttuurinsa tehokkaammin kuin nuori sukupolvi, joka on kovaa vauhtia sulautumassa avaareihin. Islamin vaikutuksen heikkenemisen myötä alkoholismista on tullut laaja ongelma.
Uskonto.
Andien kulttuuri on lähes identtinen avaarien kanssa. Uskonnoltaan valtaosa andeista on sunnimuslimeja. Islamin andit omaksuivat arabivalloittajilta 700-luvulla. Kristinusko ei päässyt leviämään heidän keskuuteensa mongolien tuhottua sen potentiaaliset levittäjät alueella. Andien eristäytyneisyys johti monien pakanallisten piirteiden säilymiseen heidän uskonnonharjoituksessaan.
MGM Grand Las Vegas

MGM Grand Las Vegas on hotelli-kasino Las Vegas stripin varrella Las Vegasissa Nevadassa. Hotellin omistaa MGM Resorts International -hotelliketju. 30-kerroksisen hotellin päärakennus on 89 m korkea, ja sen piha-alueella on viisi ulkoilmauima-allasta sekä jokia ja vesiputouksia 6,6 eekkerin (2,7 hehtaaria) edestä. Lisäksi hotellialueeseen kuuluu kokouskeskus, MGM Grand Arena, CBS Television City, Grand Spa, useita kauppoja ja yökerhoja, 16 ravintolaa ja piirikunnan suurin kasino.
Huoneet.
MGM Grand Las Vegasin päärakennus on maailman suurin yhtenäinen hotelli, jossa on yli 5 000 huonetta.
Hotellihuoneet on sijoitettu seuraavasti: 
Lion Habitat.
Hotellin suurin vetonaula oli "Lion Habitat" eli iso lasiseinillä varustettu viidakkomainen tila, joka oli ääni- ja hajueristetty. Tilaan tuotiin kaksi kertaa päivässä leijonia, jotka olivat siellä klo 10.00-19.00. Leijonat eivät koskaan joutuneet olemaan yksin MGM Grandissa, vaan mukana oli aina toinen leijona tai kouluttaja.
Lion Habitat suljettiin vuonna 2012.
Vilayanur S. Ramachandran

Vilayanur S. Ramachandran (s. 1951) on intialainen neurologi.
Ramachandran toimii Kalifornian yliopistossa San Diegossa professorina ja Center for Brain and Cognitionin johtajana. Lisäksi hän työskentelee Salk Institutessa.
Ramachandranin erikoisaloja ovat neuropsykologia ja psykofysiikka. Hän on tutkinut muun muassa aavekipua ja synestesiaa.
Kramppeja &amp; nyrjähdyksiä

Kramppeja &amp; nyrjähdyksiä on suomalainen sarjakuva, joka ilmestyi ensimmäisen kerran vuonna 1991. Sitä on käsikirjoittanut alusta asti Pauli Kallio, sen sijaan piirtäjiä on vuosien aikana ollut useita. 
Sarjakuva "Kramppeja &amp; nyrjähdyksiä" sai alkunsa, kun musiikkilehti "Rumba" etsi 1990-luvun alussa uutta sarjakuvaa. Kallio päätti kokeilla sarjakuvakäsikirjoittamista ja pyysi piirtäjäksi Christer Nuutisen. Sarjan alkuperäinen idea syntyi muutamassa kuukaudessa. Aluksi pääosassa oli nuori mies, joka sivuhahmojen lailla oli nimeämätön. Keskeiset henkilöt saivat nimet vasta Kallion käsikirjoittamassa ja Kati Kovácsin piirtämässä rinnakkaissarjakuvasarjassa "Onnen lahjat", johon he ilmestyivät sivuhenkilöiksi. 
Vuonna 1993 sarja pääsi "Helsingin Sanomien" sunnuntaisivuille, joilla se jatkoi kolmen vuoden ajan. Sitten Nuutinen lopetti sarjan piirtämisen yli kymmeneksi vuodeksi. Tämän jälkeen Kallion työparina toimivat piirtäjät Sami Toivonen, Katja Tukiainen ja Mika Lietzén. Julkaisuareenoita olivat "Aamulehti", "Suomen Kuvalehti", toistamiseen "Rumba", "Aviisi", "Elanto" ja "Parnasso". Nuutinen palasi piirtäjäksi 2008, ja sarja alkoi jälleen ilmestyä "Suomen Kuvalehdessä". 
"Kramppeja ja nyrjähdyksiä" keskittyy suomalaiseen arkeen ja sinkkuuteen, ja sitä on joskus verrattu yhdysvaltalaiseen "Frendit"-komediasarjaan. Sarjan tärkeimmät henkilöt ovat ystävykset Risto ja Esko. Risto on pinnallinen naistenmies, jolla on naisystävä Tanja. Esko puolestaan on herkkä mietiskelijä. Hän menettää tyttöystävänsä Ainon tarinassa, joka on ilmestynyt "Kukkakauppiaan onnenpäivät" -albumissa. Eskon elämään tulee 2008 ilmestyneissä jaksoissa Anniina, vuonna 1982 syntynyt uusi naapuri. Sarjan edetessä sen keskeiset henkilöt varttuvat ja tuntevat lähestyvänsä keski-ikää.
Neil deGrasse Tyson

Neil deGrasse Tyson (s. 5. lokakuuta 1958 New York, New York) on yhdysvaltalainen astrofyysikko ja tunnettu tieteen yleistajuistaja.
Tyson työskentelee Haydenin planetaarion johtajana New Yorkissa. Hän kävi collegea Harvardin yliopistossa. Tyson valmistui filosofian maisteriksi 1989 ja tohtoriksi 1991 Columbian yliopistosta.
Tyson isännöi vuodesta 2006 vuoteen 2011 PBS:n tiedeuutisohjelmaa "NOVA scienceNOW" ja juonsi alkuperäisen "Cosmoksen" jatko-osaa "", jota näytettiin FOX:illa ja National Geographic Channelilla. Suomessa sarjaa on esitetty 2014 nimellä "Cosmos - kaikki elämästä" Fox-kanavalla ja vuonna 2019 National Geographicilla. Tyson myös vierailee säännöllisesti eri televisio-ohjelmissa.
Tysonin mukaan on nimetty päävyöhykkeen asteroidi 13123 Tyson.
Varhainen elämä.
Tyson syntyi New Yorkissa vuonna 1958. Hänen isänsä oli afroamerikkalainen aktivisti ja sosiologi. Tysonin äiti on gerontologian alan tutkija, jonka sukujuuret ovat Puerto Ricosta. Tysonilla on kaksi sisarusta, veli ja sisko.
Tyson varttui Bronxissa. Osan lapsuudestaan hän vietti Castle Hillin alueella ja 9-vuotiaana hän muutti Riverdaleen.
Näkemyksiä.
Tyson on äänekäs säieteorian arvostelija. Tyson on kertonut olevansa agnostikko.
Tyson on arvioinut, että maailmankaikkeus on 50 prosentin todennäköisyydellä jonkin korkeamman voiman tai sivilisaation tuottama simulaatio, jossa ihmiskunta elää.
Teokset.
Tyson on julkaissut urallaan useita teoksia yksin tai yhteistyönä muiden kirjoittajien kanssa.
Vallis Alpes

Vallis Alpes, "Alppien laakso" tai "Iso laakso" on Kuun laakso. Se on pitkä, vaihtelevan levyinen, jopa 10 km leveä ja 166 km pitkä. Laakso on melko tasapohjainen lukuun ottamatta laakson halki kulkevaa halkeamaa, joka ei erotu Maahan asti kuin suurilla kaukoputkilla. Tämä halkeama on kiemurteleva "rilli", joka on romahtanut laavaputki. Laakso lienee laavalla täyttynyt hautavajoama. Se on keskeltä leveämpi kuin päistään.
Vallis Alpes sijaitsee Kuun "Alpeilla", latinaksi "Montes Alpes" Sateiden meren, Mare Imbriumin reunalla. Se vie Mare Imbriumista Mare Frigorikseen eli Kylmyyden mereen, ja on hieman tummapohjaisesta isosta Plato-kraatterista kaakkoon. Sijainti 48.5° P 3.2° I. Laakson löysi Francesco Bianchini vuonna 1727.
Rupes Recta

Rupes Recta Kuussa, joka tunnetaan paremmin nimellä "Suora valli", on suurelta osin melko suora, 110 km pitkä, 2-3 km leveä, 240-300 m korkea todellisuudessa loivareunainen harju, vaikka näyttääkin jyrkältä. Sijainti Kuun kartalla 22.1° E 7.8° L Mare Nubiumissa. Rupes Ractasta itään on Thebitin kraatteri.
Vera Karalli

Vera Aleksejevna Karalli (; 27. heinäkuuta 1889 – 16. marraskuuta 1972) oli venäläinen balettitanssija, koreografi ja näyttelijä. Hän esiintyi lukuisissa venäläisissä mykkäelokuvissa. 
Hän esiintyi Sergei Djagilevin Ballets russes -balettiseurueessa vuosina 1906, 1919 ja 1920.
Karalli oli Dmitri Pavlovitš Romanovin rakastajatar, ja hänen uskotaan osallistuneen Grigori Rasputinin surmaan johtaneeseen salaliittoon vuonna 1916. 
Karalli asui myöhemmällä iällään Liettuassa, Romaniassa, Ranskassa ja Itävallassa. Hän kuoli Itävallassa vuoden 1972 marraskuussa 83-vuotiaana.
Aitkenin allas

Etelänavan-Aitkenin allas (toisinaan hieman virheellisesti pelkkä Aitkenin allas) on Kuussa oleva pyöreä syvänne pääosin Kuun maahan näkymättömällä puolella ja osin Kuun etelänapa-alueella. Kuun etelänapa-alue, joka on 2600 km:n läpimittaisena ja 15 km syvänä kuun syvin ja yksi Aurinkokunnan suurimmista tunnetuista törmäyskraattereista. Se on pienempien kraatterien peitossa.
Aitkenin altaan erään reunan seutuvilla on etelänapa-alue. Joidenkin kraatterien pohjat ovat koko ajan varjossa. Siellä on arveltu voivan olla vesijäätä.
Robert Davi

Robert John Davi (s. 26. kesäkuuta 1953 Astoria, Queens, New York, New York, Yhdysvallat) on yhdysvaltalainen näyttelijä, laulaja ja ohjaaja.
Davi on esiintynyt urallaan yli 130:ssä elokuvassa ja hän esittää usein pahoja hahmoja. Hänen hahmonsa polttavat myös usein sikaria, ja tosielämässä Davi on innokas sikariharrastaja. Hänen tunnetuimpia elokuviaan ovat "Die Hard – vain kuolleen ruumiini yli", "007 ja lupa tappaa", "Predator 2", Mika Kaurismäen elokuva "Amazon", "Vaaleanpunaisen pantterin poika", "The Dukes", "Arkajalat", ja "Raaka keikka". Hän on näytellyt myös televisiosarjoissa Wiseguy, Pimeyden sydän, Karen Sisco (yksi jakso), jonka lisäksi Davi muistetaan myös televisiosarjasta "Stargate Atlantis" jossa näytteli komentaja Acastus Kolyaa.
Robert Davi lainasi ääntään videopelihahmolle Juan Cortezille peliin Grand Theft Auto: Vice City, joka julkaistiin vuonna 2002.
Hän on voittanut kaksi Queens Spirit Award -palkintoa elokuvasta "The Dukes", parhaasta ohjauksesta ja käsikirjoituksesta. 
Davi on klassisesti koulutettu laulaja ja hän aloitti uran ammattilaisena vuonna 2011. Hän on esittänyt ja levyttänyt muun muassa Frank Sinatran musiikkia.
Yksityiselämä.
Robert Davi on ollut kolme kertaa naimisissa, ja hänellä on viisi lasta: Sean Christian (s. 1981), Arianne Marie (s. 1990), Frances (s. 1992) ja kaksoset Isabella ja Nicholas Edward (s. 2001). Hän pitää Harley-Davidson-moottoripyöristä. Davin isä on kotoisin Etelä-Italiasta ja hänen äitinsä on kotoisin Pohjois-Amerikasta.